Qırxlar əfsanəsi
Keçmişdə düşmən hücum edəndə qız-gəlini əlçatmaz, ünyetməz uca bir dağın başına yığarmışlar.

Günlərin birində düşmən yenə hücum edəndə qırx incəbel qızı
dağın başına çıxarırlar. Aşağıda qızğın döyüş gedirdi. Atların kişnərtisindən,
yaralıların iniltisindən qulaq batırdı. Savaş neçə gün,
neçə gecə davam elədi. Düşmən güc gəldi, elin varı yağmalandı,
növbə qızlara çatdı. Qızlarla düşmən arasında bircə addım qalmışdı.
Qırx qız əlini göyə qaldırıb Tanrıdan mərhəmət diləyərək dedi:

– Ey ulu Tanrı, bizi düşmənə qismət edincə ya daşa, ya da quşa döndər.

Dua qurtaran kimi qırx incəbel qız kəkliyə çevrilir. Ancaq uçmaq
cəhdi uğursuz olur. Qırx yağı əlini uzadıb onların ayaqlarından yapışıb
pərvazlanmağa qoymur. Qırx xınalı kəklik Tanrıya yalvarıb:

– Ey Tanrı, sən bizi quşa çevirdin, bəs niyə düşmən əlində əsiryesir
elədin?

Elə bu zaman kəkliklərin ayağından yapışmış yağılar kərtənkələyə
çevrilirlər. Onların əl izləri isə kəkliklərin ayağında qalır.
Deyirlər ki, o vaxtdan həmin yer Qırxlar adlanır.

Mənbə 

Əsatirlər, əfsanə və rəvayətlər. Bakı, "Şərq-Qərb", 2005. anl.az

Rəvayətlər